ב-2004 הישגיו הבכירים הראשונים היו מקום עשירי בקריטריום אינטרנשיונל וחמישי בשני המרוצים החד יומיים, פריז–קממברט ו-Trophée des Grimpeurs. לאחר מכן ניצח שאבנל בפעם השנייה במרוץ ארבעת הימים של דנקרק, לאחר שסיים שני בקטע ה-3 ורביעי בקטע ה-4, מה שהספיק לו לניצחון כללי, מקדים את לורן ברושאר ב-31 שניות ואת בן קבוצתו, דידייה רו, ב-37 שניות. לאחר מכן שאבנל המשיך גם לניצחון כללי בטור של בלגיה, לאחר שהקדים את צמד ההולנדים, ברט ווסקאמפ ב-3 שניות ואת מקס ואן הסוויק ב-18 שניות. באליפות צרפת סיים שאבנל רביעי גם במקצה הכביש וגם במקצה נגד השעון. לאחר מכן התחרה בטור דה פראנס וסיים במקום ה-30 הכללי, כשהתוצאה הטובה ביותר שלו הייתה מקום 17 בקטע ה-13. לאחר מכן ניצח שאבנל את המרוץ החד יומי, La Poly Normande. הוא נכלל בסגל צרפת לאולימפיאדת אתונה, אך לא סיים את מרוץ הכביש. לקראת סוף העונה ניצח עוד שני קטעים בטור דו פואטו–שראנט.
קופידיס (2005–2008).
שאבנל עבר ב-2005 לקבוצת קופידיס, הוא פתח את העונה עם מקום 11 באטואל דה בסאז' ובוולטה אה ולנסיה, בהמשך סיים 11 גם בקריטריום אינטרנשיונל וניצח את מרוץ הקטעים Circuit de la Sarthe, לאחר שניצח בקטע הרביעי. בהמשך העונה ניצח שאבנל את אליפות צרפת בנגד השעון ונכלל בסגל קבוצתו לטור דה פראנס בפעם החמישית ברציפות, התוצאה הטובה ביותר שלו הייתה מקום 9 בקטע ה-19, והוא סיים במקום ה-58 הכללי. לאחר מכן ניצח את טור דו פואטו–שראנט לראשונה, לאחר שסיים שני בקטע ה-3 ושלישי בקטע ה-4, שהספיקו לו לניצחון כללי. לאחר מכן בלט שאבנל גם ב, כשסיים תשיעי כללי, 2:52 דקות אחרי קים קירצ'ן המנצח.
בתחילת 2006 סיים שאבנל חמישי בגרנד פרי לוגאנו, בהמשך העונה הגן על תוארו כאלוף צרפת בנגד השעון, ובמרוץ הכביש באליפות סיים שישי. לאחר מכן נבחר שאבנל שוב לטור דה פראנס. התוצאה הטובה ביותר שלו במרוץ הייתה מקום שלישי בקטע ה-13, 40 שניות לאחר ינס וויגט המנצח ואוסקר פריירו. גם בקטע ה-15 בלט שאבנל, כשהגיע שישי. בסופו של דבר סיים את הטור במקום ה-44 הכללי. לאחר מכן סיים במקום השביעי במרוץ הקטעים Paris - Corrèze. לאחר מכן ניצח בפעם השנייה ברציפות בטור דו פואטו–שראנט, לאחר שסיים שלישי בקטע ה-2 וה-4. לקראת סוף העונה סיים שביעי בפריז–בורז'.
ב-2007 שאבנל התבלט לראשונה בקריטריום אינטרנשיונל, כשסיים רביעי. בהמשך סיים שלישי ב-Trophée des Grimpeurs ותשיעי בגרנד פרי פלימלק–מורביהאן. בהמשך העונה התחרה בפעם השביעית ברציפות בטור דה פראנס, אך לראשונה לא סיים את המרוץ, כשנאלץ לפרוש לפני הקטע ה-17. כנראה בעקבות כך ערך שאבנל בהמשך העונה את הופעת הבכורה שלו בוואלטה אספנייה, התוצאות הטובות ביותר שלו היו מקום שמיני בקטע ה-4 וה-7, והוא סיים את המרוץ במקום ה-16 הכללי.
2008: ניצחון בדווארס דור פלנדרן, חץ ברבנט וקטע בטור דה פראנס.
2008 האירה פנים לשאבנל ונחשבת לאחת מהעונות הטובות בקריירה שלו. היא התחילה עבורו עם ניצחון בקטע החמישי בטור הים התיכון ולאחר מכן מקום שני בוולטה או אלגארבה, כשמקדים אותו סטיין דבולדר המנצח. לאחר מכן השתתף בפריז - ניס וניצח את הקטע השישי, לאחר שהקדים את לואיס לאון סאנצ'ס, בובי ג'וליש ודמיאנו קונגו ב-2 שניות. את המרוץ כולו סיים במקום התשיעי הכללי, 2:39 דקות מדווידה רבלין המנצח. לאחר מכן התחרה בסדרה של מרוצים חד יומיים לקראת סוף מרץ וניצח את הדווארס דור פלנדרן, מקדים דבוקה של תשעה רוכבים ב-28 שניות, שמוביל את הדבוקה סטיבן דה יונג ההולנדי במקום השני. ארבעה ימים לאחר מכן ניצח שאבנל גם את החץ ברבנט לאחר בריחת סולו, מקדים את פיליפ ז'ילבר ב-29 שניות ואת חואן אנטוניו פלצ'ה ב-37 שניות. בהמשך העונה המשיך שאבנל להיראות טוב, כשניצח את הקטע החמישי בוולטה אה קטלוניה ואת אליפות צרפת בנגד השעון בפעם השלישית. לאחר מכן השתתף בטור דה פראנס וניצח את הקטע ה-19 במרוץ לאחר שהקדים את ג'רמי רוי בספרינט בין השניים. שאבנל היה אחד מהרוכבים היותר דומיננטיים במרוץ וזכה לפרס הרוכב האגרסיבי במרוץ. את המרוץ כולו סיים במקום ה-59. לאחר מכן התחרה גם בוואלטה אספנייה וסיים שני בקטע ה-5, שהיה נגד השעון, 12 שניות מלוי ליפהיימר המנצח, מה שהוביל אותו למקום השני הכללי באותה נקודה, בקטע הבא שאבנל לקח שניות בונוס, מה שהוביל אותו להובלת המרוץ וללבישת החולצה האדומה של מוביל המרוץ, אך איבד את ההובלה בהמשך ופרש מהוואלטה לפני הקטע ה-17. לאחר מכן סיים עשירי באליפות העולם בנגד השעון, 1:26 דקות מברט גראבש המנצח.
קוויק סטפ (2009–2013).
ב-2009 עבר שאבנל לקוויק סטפ הבלגית, לאחר תקופה של ארבע שנים בקופידיס. הוא התחיל את עונתו עם שיחזור של תוצאתו מ-2008 כשסיים שני בוולטה או אלגארבה. לאחר מכן הוא סיים תשיעי בקורן–בריסל–קורן. הוא רשם את התוצאה הטובה ביותר שלו עד כה בפריז - ניס, כשסיים שלישי כללי, 1:09 דקות מלואיס לאון סאנצ'ס המנצח. שאבנל גם ניצח את הקטע השני במרוץ. לאחר מכן התחרה בסדרה של מרוצים חד יומיים ובלט בחלקם כשסיים שביעי בדווארס דור פלנדרן, חמישי ב-E3 פרייס פלנדרן ותוצאת השיא שלו עד כה במונומנט פריז - רובה, שביעי, 3:15 דקות מתום בונן המנצח. בהמשך העונה סיים שני באליפות צרפת בנגד השעון. הוא נבחר שוב לטור דה פראנס במדי קבוצתו החדשה, התוצאה הטובה ביותר שלו הייתה מקום רביעי בקטע ה-13, 6:13 דקות מהיינריך האוסלר המנצח. את הטור סיים שאבנל במקום ה-18 הכללי, הראשון מתוך בני קבוצתו. לאחר מכן ניצח את קטע הפרולוג באנקו טור וסיים שני את המרוץ, 45 שניות מאדוואלד בואסון האגן המנצח. לקראת סוף העונה סיים רביעי ב-Grote Prijs Jef Scherens - Rondom Leuven.
ב-2010 סיים שאבנל שני באליפות צרפת בנגד השעון ותשיעי במרוץ הכביש. לאחר מכן התחרה בטור דה פראנס בפעם העשירית. בקטע ה-2 יצא לבריחת סולו מוקדמת וניצח את הקטע, כשהוא מוביל ב-3:56 דקות על הפלוטון, שמובל בידי מקסים בואה במקום השני, באותו הקטע סדרה של תאונות והתרסקויות הכתה בתוך הפלוטון, והפער שאבנל גרם לו לעבור להוביל את המרוץ וללבוש את החולצה הצהובה. אך למחרת בקטע ה-3 איבד אותה בחזרה לפביאן קנצ'לרה. גם את הקטע ה-7 במרוץ שאבנל ניצח, לאחר שגם בקטע הזה היה חלק מקבוצת בריחה. שאבנל הקדים את רפאל ואלס ב-57 שניות ואת חואן מנואל גארטה ב-1:27 דקות. את הטור כולו סיים במקום ה-31 הכללי, הוא היה אחד מהרוכבים ההתקפים והדומיננטיים במרוץ, מה שהקנה לו את הזכייה בפרס הרוכב האגרסיבי במרוץ בפעם השנייה. לאחר מכן סיים שביעי בטור דו לימוזיין.
ב-2011 סיים רביעי בשלושת הימים של ברוז'-דה פאנה, לאחר מכן התחרה במונומנט רונדה ון פלנדרן והיה חלק מדבוקה קדמית של ארבעה רוכבים שכללה גם את בן קבוצתו תום בונן, ניק נוינס, ואת פביאן קנצ'לרה. בספרינט הסיום ניצח נוינס, כששאבנל שני וקנצ'לרה שלישי. בהמשך העונה ניצח לראשונה באליפות צרפת בכביש, כשבמקצה נגד השעון סיים שישי. לאחר מכן התחרה בפעם ה-11 בטור דה פראנס, התוצאה הטובה ביותר שלו הייתה מקום חמישי בקטע ה-17, והוא סיים את המרוץ במקום ה-61 הכללי. לאחר מכן התחרה גם בוואלטה אספנייה, בקטע ה-3 סיים שני, 15 שניות אחרי פבלו לאסטרס המנצח, שעבר להוביל את המרוץ, בעוד שאבנל התייצב במקום השני גם בדירוג הכללי. בקטע ה-4 לאסטרס איבד יותר מ-18 דקות, ובעקבות כך שאבנל עבר להוביל את המרוץ ולבש את החולצה האדומה. הוא איבד את ההובלה בקטע ה-8 לז'ואקים רודריגז ובסופו של דבר סיים את הוואלטה במקום ה-27.
את 2012 פתח שאבנל עם מקום שמיני בטור דה סן לואיס בארגנטינה ובפריז - ניס. לאחר מכן היה קרוב לשחזר את הישגו מ-2008, כשסיים שני בדווארס דור פלנדרן, 47 שניות אחרי ניקי טרפסטרה המנצח. לאחר דווארס דור פלנדרן התחרה שאבנל בשלושת הימים של ברוז'-דה פאנה וניצח את המרוץ בזכות קטע נגד השעון שהיה הקטע השלישי והאחרון במרוץ, בו ניצח. הוא ניצח את אליפות צרפת בנגד השעון ולאחר מכן התחרה בטור דה פראנס, הוא הספיק לסיים חמישי בקטע ה-9 שהיה נגד השעון, אך בפעם השנייה פרש מהמרוץ, במהלך הקטע ה-15 שלו. זה לא מנע משאבנל להיכלל בסגל צרפת לאולימפיאדת לונדון והוא סיים במקום ה-20 במרוץ הכביש וה-29 במרוץ נגד השעון. לאחר מכן סיים שני באנקו טור, 26 שניות מלארס בום. באליפות העולם שנערכה בואקלנבורג, היה חלק מסגל קוויק סטפ שזכתה במדליית זהב במקצה נגד השעון לקבוצות, כשבמקצה נגד השעון האישי סיים במקום ה-15. לקראת סוף העונה התחרה גם במרוץ נגד השעון החד יומי, Chrono des Nations.